༄༅། ། དཔལ་ཕྱག་ན་རྡོ་རྗེ་དྲག་པོ་སུམ་སྒྲིལ་གྱི་སྒྲུབ་ཐབས་རྗེས་གནང་དང་བཅས་པ་བཞུགས་སོ། ། ། །
༄༅། ། གསང་བདག་ཕྱག་ན་རྡོ་རྗེ་ལ་ཕྱག་འཚལ་ལོ། ། དྲག་པོ་སུམ་སྒྲིལ་བསྒོམ་པར་འདོད་པས། དང་པོ་སྐྱབས་འགྲོ་སེམས་བསྐྱེད་བྱ། སྭ་བྷཱ་ཝས་སྟོང་པར་སྦྱངས། སྟོང་པའི་ངང་ལས་པྃ་ལས་པདྨ། དེའི་སྟེང་དུ་རྃ་ལས་ཉི་མའི་དཀྱིལ་འཁོར། དེའི་སྟེང་དུ་རང་གི་སེམས་ཉིད་ཧཱུྃ་མཐིང་ག་ཞིག་ཏུ་བསམ། དེ་ལས་འོད་ཟེར་འཕྲོས། སེམས་ཅན་ཐམས་ཅད་ལ་ཕོག་པས་སྡིག་སྒྲིབ་དག། གནོད་བྱེད་བགེགས་རྣམས་ལ་ཕོག། དེ་རྣམས་བཏུལ། འོད་ཟེར་ཚུར་འདུས་ཧཱུྃ་ལ་ཐིམ། ཡང་ཧཱུྃ་ལས་འོད་འཕྲོས། སངས་རྒྱས་དང་བྱང་ཆུབ་སེམས་དཔའ་རྣམས་ལ་མཆོད་པ་ཕུལ། དེ་རྣམས་ཀྱི་བྱིན་རླབས་དང་ནུས་མཐུ། དངོས་གྲུབ་ཐམས་ཅད་ཚུར་འདུས་ཧཱུྃ་ལ་ཐིམ། འོད་དུ་ཞུ་བ་ལས། རང་སྐད་ཅིག་གིས་གསང་བདག་ཕྱག་ན་རྡོ་རྗེ་སྐུ་མདོག་མཐིང་ནག་ཞལ་གཅིག་ཕྱག་གཉིས། ཕྱག་གཡས་ན་རྡོ་རྗེ་རྩེ་ལྔ་པ་བསྣམས་པ། གཡོན་རྗེས་སུ་བསྟན་པའི་སྡིགས་མཛུབ་ཐུགས་ཀར་གདེངས་པ། དབུ་སྐྲ་ཁམ་སེར་གྱེན་དུ་འཁྱིལ་བའི་གསེབ་ན་རྟ་མགོ་ཡོད་པ། རྟ་སྐད་ལན་གསུམ་འཚེར་བས་ཁམས་གསུམ་དབང་དུ་སྡུད་པ། གཡས་སུ་རྟ་སྐད་བཏོན་པས་ཕོ་རྒྱུད་དབང་དུ་སྡུད་པ། གཡོན་དུ་རྟ་སྐད་བཏོན་པས་མོ་རྒྱུད་དབང་དུ་སྡུད་པ། དབུས་སུ་རྟ་སྐད་བཏོན་པས་སྒྲུབ་པ་པོ་ལ་དངོས་གྲུབ་སྟེར་བ། རྟ་མགོའི་སྤྱི་གཙུག་ཏུ་བྱ་ཁྱུང་རྒྱལ་པོ་སྐུ་མདོག་དཀར་པོ་གཤོག་སྒྲོ་རལ་གྲི་ལས་བྱས་པ། གཡུའི་རྭ་རུ་ཅན། རྭ་ཕྲག་ན་རིན་པོ་ཆེ་འབར་བས་བརྒྱན་པ། ཕྱག་གཉིས་ཀྱིས་ཀླུ་རིགས་བཞི་ཞལ་དུ་གསོལ་བ། མཆུ་སྡེར་རྡོ་རྗེ་ལས་བྱས་པ། སྤྱན་གསུམ་དང་ལྡན་པ། བ་སྤུ་ཐམས་ཅད་འཁོར་ལོ་དང་རྡོ་རྗེ་སྤུ་གྲིའི་རྣམ་པ། ཀླུ་རིགས་ལྔས་ཡན་ལག་བརྒྱན་པ། གསང་བདག་གི་དབུ་སྐྲ་སྦྲུལ་རྒྱལ་རིགས་དཀར་ཁྲས་བརྒྱན་པ། རྗེ་རིགས་སེར་ཁྲས་སྙན་རྒྱན་དང་དཔུང་རྒྱན། བྲམ་ཟེའི་རིགས་དམར་ཁྲས་མགུལ་རྒྱན་དང་སྐ་རགས། དམངས་རིགས་ལྗང་ཁྲས་ཕྱག་གདུབ་དང་ཞབས་གདུབ། གདོལ་པ་ནག་པོས་དོ་ཤལ་བྱས་པ། སྟག་གི་པགས་པའི་ཤམས་ཐབས་ཅན། རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ། ཡེ་ཤེས་ཀྱི་མེ་ཕུང་གི་དཀྱིལ་ན་བཞུགས་པར་བསམ། དེ་ལྟར་བསྒོམས་པའི་ཐུགས་ཀར་པྃ་ལས་པདྨ། རྃ་ལས་ཉི་མའི་སྟེང་དུ་ཧཱུྃ་སྔོན་པོ་ཞིག་བསམ། དེ་ལས་འོད་ཟེར་འཕྲོས་པས་ཆོས་ཀྱི་དབྱིངས་ཀྱི་ཕོ་བྲང་ནས་བསྒོམས་པ་དང་འདྲ་བའི་ཕྱག་ན་རྡོ་རྗེ་སྤྱན་དྲངས། བཛྲ་པཱ་ཎི་ས་པ་རི་ཝཱ་ར་ཨརྑྷཾ་སོགས་ཀྱིས་མཆོད་པ་ཕུལ་ནས། བདག་ལ་མཆོག་དང་ཐུན་མོང་ལ་སོགས་པའི་དངོས་གྲུབ་སྩལ་དུ་གསོལ། ཛཿཧཱུྃ་བྃ་ཧོཿཞེས་པས་སྤྱི་བོར་བྱོན་ཞིང་ཐིམ་པར་བསམ། སྙིང་གའི་ཧཱུྃ་ཡིག་གི་མཐར། ཨོཾ་བཛྲ་པཱ་ཎི་ཧ་ཡ་གྲཱི་ཝ་ག་རུ་ཌ་ཧཱུྃ་ཕཊ྄། ཅེས་པས་བསྐོར་བ་དེ་ལས་འོད་ཟེར་འཕྲོས་པས། རང་གི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་དག་ཅིང་ནད་གདོན་ཐམས་ཅད་བསྲེགས་པར་བསམས་ལ། གོང་གི་སྔགས་ངག་བཅད་ལ་འབད་པ་དྲག་པོས་བགྲང་ངོ་། ། དེ་ལྟར་བྱས་པས་ཕྱག་ན་རྡོ་རྗེས་གནོད་སྦྱིན་གྱི་གདོན་རྣམས་འདུལ། རྟ་མགོས་རྒྱལ་བསེན་གྱི་གདོན་རྣམས་འདུལ། བྱ་ཁྱུང་གིས་ཀླུའི་གདོན་རྣམས་འདུལ། ལུས་ངག་ཡིད་གསུམ་བྱིན་གྱིས་རློབ་པ་ཡིན། གཉེན་པོའི་ལྷ་གསུམ་བྱིན་རླབས་ཤིན་ཏུ་ཆེ། དངོས་གྲུབ་མྱུར་བས་འབད་པ་གལ་ཆེ། དྲག་པོ་སུམ་སྒྲིལ་གྱི་དམིགས་པ་ལས་ཀྱི་རྡོ་རྗེས་ཡི་གེར་བཀོད་པ་ཡིན་ནོ། ། འགྲོ་བ་མང་པོ་ལ་ཕན་ཐོགས་པར་གྱུར་ཅིག།